
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2007 ԹՎԱԿԱՆԻ ԴԵԿՏԵՄԲԵՐԻ 20-Ի N 1599-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ»
ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ

	1. Ներքին գործերի նախարարություն
	06.07.2026թ․

	
	N 43/6/209405-26

	Դիտողություններ և առաջարկություններ առկա չեն։
	

	2. Մարդու իրավունքների պաշտպան
	13․07․2026թ․

	
	N 01/13.2/3533-2026

	Դիտողություններ և առաջարկություններ առկա չեն։
	

	3. Առողջապահության նախարարություն
	15.07.2026թ․

	
	N ԱԱ//22071-2026

	1. Նախագծում «թմրամիջոցներից կախվածություն ունեցող անձը» բառերը փոխարինել «թմրամոլները» բառով՝ հիմք ընդունելով «Թմրամիջոցների և հոգեմետ նյութերի մասին» օրենքի 3-րդ հոդվածի 1-ին մասի 9-րդ կետով սահմանված եզրույթը, ինչպես նաև Հայաստանի Հանրապետության կառավարության 2007 թվականի դեկտեմբերի 20-ի N 1599-Ն որոշմամբ կիրառվող տերմինաբանությունը՝ ապահովելով իրավական ակտում տերմինների միասնական կիրառումը։
	Ընդունվել է։
Նախագծում կատարվել է համապատասխան փոփոխություն։

	2. Միաժամանակ առաջարկում ենք հաշվի առնել հետևյալ դիտարկումները՝ նույն որոշման պահանջով հինգ տարվա թմրաբանական հաշվառման մեջ գտնվելու ենթակա անձը /կետ 3.1 և 3.2/ դատապարտվում է ազատազրկման, որից հետո գործնականում մինչ օրս իրականացված ընթացակարգով /չի կանոնակարգվում որոշումով/ դիմում է ներկայացնում ՔԿ հիմնարկի ղեկավարին, որով տեղեկացնում է իր թմրաբանական հաշվառման մասին և խնդրում է իրեն հանել հաշվառումից: Ազատազրկման դատապարտված անձի դիմումի հիման վրա ՔԿ հիմնարկի ղեկավարը համապատասխան գրություն է ուղարկում թմրաբանական հաշվառում իրականացնող բժշկական հիմնարկին՝ նրան հաշվառումից հանելու համար: Ստացվում է, որ հինգ տարվա բժշկական դիտարկման, այդ տարիների ընթացքում բազմաթիվ պարբերաբար իրականացվող  հետազոտությունների արդյունքում հանձնաժողովային կարգով հաստատված ախտադադարի փոխարեն՝ անձը հանվում է հաշվառումից ազատազրկման դատապարտվելու հիմքով: Այլ կերպ ասած թմրամոլը հինգ տարվա կայուն ռեմիսսիայի հիմքով /11.1 կետ/ հաշվառումից դուրս գալու փոխարեն, դուրս է գալիս ազատազրկման դատապարտվելու հիմքով, որի ժամկետը կարող է լինել մի քանի ամիս: Քանի որ փաստացի որևէ անգամ Քրեակատարողական հիմնարկից թմրաբանական հաշվառում իրականացնող բժշկական ընկերություն չի ուղարկվել որոշման 13 կետով պահանջվող գրություն և հետևաբար չի իրականացվել 14 կետի պահանջը, ստացվում է, որ կարճատև ազատազրկումից հետո հաշվառումից դուրս եկած թմրամոլը փաստացի կարող է ստանալ վարորդական իրավունք, զենք կրելու իրավունք և օգտվել բոլոր այն իրավունքներից, որոնք թմրաբանական հաշվառման պարագայում սահմանափակվում են: Ուստի առաջարկում ենք 12,13,14 կետերի փոխարեն որոշման 12 կետը ձևակերպել հետևյալ կերպ՝ «Եթե թմրամոլը դատարանի օրինական ուժի մեջ մտած դատավճռով դատապարտվել է ազատազրկման, ապա այդ տեղեկությունները ստանալուց հետո՝ եռօրյա ժամկետում, «Քրեակատարողական բժշկության կենտրոն» պետական ոչ առևտրային կազմակերպությունն (այսուհետ՝ ՊՈԱԿ) այն տրամադրում է համապատասխան տարածքն սպասարկող արտահիվանդանոցային նարկոլոգիական ծառայություններ մատուցող բժշկական հաստատությանը (նշելով գործի համարը և ազատազրկման ժամկետը) թմրամոլի թմրաբանական բժշկական օգնությունն ու սպասարկումը դադարեցնելու համար: Ազատազրկման դատապարտված թմրամոլի թմրաբանական բժշկական օգնությունն ու սպասարկումն իրականացվում է ՀՀ կառավարության 2006 թվականի մայիսի 26-ի N 825-Ն որոշմամբ հաստատված կարգով»։
	Ընդունվել է։
Նախագծում կատարվել է համապատասխան փոփոխություն։

	4․ Ֆինանսների նախարարություն
	24․07․2026թ․

	
	N 01/11-4/18417-2026

	Դիտողություններ և առաջարկություններ առկա չեն։
	

	5․ ՀՀ վարչապետի աշխատակազմի պետաիրավական վարչություն
	22․09․2026թ․

	
	N  02/10.19/32404-2026

	Նախագծով առաջարկվում է սահմանել, որ եթե թմրամոլը դատարանի օրինական ուժի մեջ մտած դատավճռով դատապարտվել է ազատազրկման, ապա այդ տեղեկություններն ստանալուց հետո Առողջապահության նախարարության «Քրեակատարողական բժշկության կենտրոն» պետական ոչ առևտրային կազմակերպությունն այն տրամադրում է արտահիվանդանոցային նարկոլոգիական ծառայություններ մատուցող բժշկական հաստատությանը թմրամոլի թմրաբանական բժշկական օգնությունն ու սպասարկումը դադարեցնելու համար: Մինչդեռ, պարզ չէ, թե ՊՈԱԿ-ն ում կողմից է ստանալու վերոնշված տեղեկատվությունը:
	Քննարկվող տեղեկությունները «Քրեակատարողական բժշկության կենտրոն» պետական ոչ առևտրային կազմակերպությանը կարող է հայտնի դառնալ ազատազրկված անձին քրեակատարողական հիմնարկ ընդունելուց հետո կարանտինային բաժանմունքում բժշկական զննության ենթարկելու շրջանակում։
Նշված հարաբերությունները կարգավորված են ՀՀ կառավարության 2006 թվականի մայիսի 26-ի թիվ 825-Ն որոշմամբ, որով հաստատված Հավելված 1-ի համաձայն՝
«8. Ազատազրկված անձինք քրեակատարողական հիմնարկ ընդունվելիս ենթարկվում են բժշկական զննության կարանտինային բաժանմունքում: Ազատազրկված անձանց կարանտինային բաժանմունքում տեղափոխվելուց հետո անհապաղ իրականացվում է բժշկական զննություն:
(…)
11. Բժշկական զննությունը ներառում է ազատազրկված անձի՝
1) նախնական բժշկական զննությունը, որն ընդգրկում է՝
ա. արտաքին զննությունը, որն իրականացվում է միջին բժշկական անձնակազմի կողմից, անհապաղ, սակայն ոչ ուշ, քան 24 ժամվա ընթացքում,
բ. հոգեկան առողջության գնահատումը, որն իրականացվում է միջին բժշկական անձնակազմի կողմից` Հայաստանի Հանրապետության առողջապահության նախարարի կողմից հաստատված ձևաթղթերի լրացմամբ, անհապաղ, սակայն ոչ ուշ, քան 24 ժամվա ընթացքում,
գ. արյան միջոցով և սեռական ճանապարհով փոխանցվող վարակների սքրինինգի իրականացում՝ արագ ախտորոշիչ թեստերի միջոցով,
դ. առողջական վիճակի վերաբերյալ գանգատների առկայության պարզումը՝ ազատազրկված անձի առողջական վիճակի վերաբերյալ հարց ու պատասխանի միջոցով, որն իրականացվում է ավագ բժշկական անձնակազմի կողմից, առավելագույնը 72 ժամվա ընթացքում,
ե. օբյեկտիվ զննությունը և խորհրդատվությունը, որն իրականացվում է ավագ բժշկական անձնակազմի կողմից, առավելագույնը 72 ժամվա ընթացքում,
զ. ավագ բժշկական անձնակազմի կողմից պահանջվում է ներկայացնել անձի առողջության վերաբերյալ նախկինում առկա բժշկական փաստաթղթերի պատճենները.
(...)»:



1

